Burdwan University: অনলাইন পরীক্ষার দাবিতে তুমুল বিক্ষোভ বর্ধমান বিশ্ববিদ্যালয়ে

বর্ধমান: অনলাইনে পরীক্ষার দাবিতে বিক্ষোভ বর্ধমান বিশ্ববিদ্যালয়ে। আজ, মঙ্গলবার সকাল থেকে বিশ্ববিদ্যালয়ের অধীনস্ত বিভিন্ন কলেজের পড়ুয়ারা বর্ধমানে সমবেত হয়ে বিক্ষোভ দেখাচ্ছেন। সম্প্রতি বর্ধমান বিশ্ববিদ্যালয় কর্তৃপক্ষ ঘোষণা করেছে, তাদের আওতাধীন সমস্ত কলেজে পরীক্ষা নেওয়া হবে অফলাইনে। এই ঘোষণার পরেই মঙ্গলবার বিভিন্ন কলেজে পড়ুয়াদের বিক্ষোভ যোগ দিতে বর্ধমান বিশ্ববিদ্যালয়ে হাজির হন।

ছাত্র-ছাত্রীদের দাবি, এতদিন অনলাইনে ক্লাস হয়েছে। প্র্যাকটিক্যাল ঠিকমতো হয়নি। সেকারণেই সমস্ত পরীক্ষা অফলাইনে দেওয়া সম্ভব নয়। অবিলম্বে অফলাইনের পরিবর্তে অনলাইনে পরীক্ষা নিতে হবে। অনলাইনে পরীক্ষা নেওয়ার দাবি না মানা পর্যন্ত বিক্ষোভ চলবে বলে জানান পড়ুয়ারা। বোলপুরের পূর্ণিদেবী গার্লস কলেজের পড়ুয়ারাও অনলাইনে পরীক্ষা নেওয়ার দাবিতে এদিন বিক্ষোভ দেখান।

করোনা পরিস্থিতি স্বাভাবিক হওয়ায় মাসকয়েক আগে থেকেই খুলতে শুরু করে রাজ্যের শিক্ষা প্রতিষ্ঠানগুলি। একে একে স্কুল-কলেজ-বিশ্ববিদ্যালয় সবই খুলে গিয়েছে। অনলাইন মোড ছেড়ে অফলাইনে ফিরতে শুরু করে পঠনপাঠন প্রক্রিয়া। অধিকাংশ বিশ্ববিদ্যালয় ঠিক করেছিল, তারা অফলাইনেই আসন্ন পরীক্ষা নেবে। এর পর থেকেই জেলায় জেলায় আন্দোলন শুরু হয়। অনলাইন পরীক্ষার দাবিতে রাস্তায় নামেন পড়ুয়ারা।

আরও পড়ুন: Maldah TMC: মালদহে তৃণমূল কর্মীকে অপহরণের অভিযোগ দলেরই অপর গোষ্ঠীর বিরুদ্ধে

এই পরিস্থিতিতে উচ্চশিক্ষা দফতর বিজ্ঞপ্তি জারি করে পরীক্ষার কীভাবে নেওয়া হবে সেই বিষয়টি স্পষ্ট করে। বিশ্ববিদ্যালয়ের উপাচার্যদের চিঠি দিয়ে পরীক্ষা পদ্ধতির সম্পর্কে বিশদে জানানো হয়। জানানো হয়েছে, এবার বিশ্ববিদ্যালয়ই ঠিক করবে কীভাবে তারা পরীক্ষা নিতে চায়। উচ্চশিক্ষা দফতরের তরফে পরীক্ষা পদ্ধতি নির্ধারণের বৈঠকে বসে বর্ধমান বিশ্ববিদ্যালয় কর্তৃপক্ষ। সেখানেই অফলাইন পরীক্ষার সিদ্ধান্ত হয়।