HS Exam 2022: ভয়কে জয় করে উচ্চমাধ্যমিকে বসলেন বগটুইয়ের ২২ জন পড়ুয়া

রামপুরহাট: বগটুইয়ের ঘটনার (Rampurhat Violence) পর অনেকটাই ভয়ে ছিলাম। এখন ভয় লাগছে না। প্রশাসন পাশে থাকায় অনেকটা নিশ্চিন্ত মনে পরীক্ষা (HS Exam 2022) দিতে পারছি। রামপুরহাট গার্লস হাইস্কুলে বসে একথাই বললেন শিখা খাতুন। শিখা সহ বগটুই গ্রামের ২২ জন ছাত্রী আজ, শনিবার উচ্চমাধ্যমিক পরীক্ষায় বসলেন। সকলে যাতে অগ্নিকাণ্ডের আতঙ্ক কাটিয়ে সুষ্ঠুভাবে পরীক্ষা দিতে পারে, সেই কারণেই প্রশাসনের তরফে দিন কয়েক আগে গ্রাম থেকে তাঁদের নিয়ে যাওয়া হয় রামপুরহাট শহরের একটি বেসরকারি বিদ্যালয়ের হস্টেলে।

রামপুরহাটের বগটুই গ্রামে হত্যালীলার পর থেকে উত্তাল রাজ্য রাজনীতি। পুলিস, রাজনৈতিক দলের নেতাদের ভিড়ে এলাকা ছিল সরগরম। শুধু প্রাণভয়ে ও পুলিসি ধরপাকড়ের ভয়ে এলাকা ছেড়ে পালিয়ে গিয়েছিলেন অনেক গ্রামবাসী। এই অবস্থায় লাটে উঠেছিল এলাকার ছেলে মেয়েদের পড়াশোনা। উচ্চমাধ্যমিক পরীক্ষার্থীদের নিয়ে অবশ্য প্রথম থেকেই বিশেষ পরিকল্পনা নিয়েছিল প্রশাসন।

পরীক্ষার্থীদের জন্য প্রয়োজনে বিশেষ ব্যবস্থা গ্রহণ করা হবে বলে জানিয়েছিলেন উচ্চমাধ্যমিক শিক্ষা সংসদের সভাপতি চিরঞ্জীব ভট্টাচার্য। সেই মতো কয়েকদিন আগেই ওই ২২ জন পড়ুয়াকে রামপুরহাট শহরের একটি বেসরকারি বিদ্যালয়ের হস্টেলে আনা হয়। সেখানেই গত কয়েকদিন রয়েছেন তাঁরা। আজ সকালে সেখান থেকেই পরীক্ষাকেন্দ্র রামপুরহাট গার্লস হাইস্কুলে যান । বাসে করে নিয়ে যাওয়া হয় তাঁদের। বেসরকারি ওই স্কুলের তরফে গোলাপ দিয়ে পরীক্ষার্থীদের শুভেচ্ছা জানানো হয়।

আরও পড়ুন: Higher Secondary Exam 2022: আজ থেকে শুরু হচ্ছে উচ্চমাধ্যমিক পরীক্ষা, টুইটে শুভেচ্ছা মমতার

আজ, শনিবার থেকে শুরর হয়েছে উচ্চমাধ্যমিক পরীক্ষা। করোনার কথা মাথায় রেখে এবছরই প্রথম হোম সেন্টারে পরীক্ষা দিচ্ছেন পরীক্ষার্থীরা। পরীক্ষা চলবে ২৭ এপ্রিল পর্যন্ত। এবারে মোট পরীক্ষার্থী ৭ লক্ষ ৪৫ হাজার। এই প্রথম সমস্ত পরীক্ষাকেন্দ্রে বিশেষ পর্যবেক্ষক নিয়োগ করা হয়েছে উচ্চমাধ্যমিক শিক্ষা সংসদের তরফে। এদিন সকালে টুইটারে উচ্চমাধ্যমিক পরীক্ষার্থীদের শুভেচ্ছা জানিয়েছেন মুখ্যমন্ত্রী মমতা বন্দ্যোপাধ্যায়। টুইটারে তিনি লেখেন, সমস্ত উচ্চমাধ্যমিক পরীক্ষার্থীদের শুভেচ্ছা এবং অভিনন্দন। মাথা ঠান্ডা রেখে পরীক্ষা দিও। তোমরা সবাই সফল হবে।