ঋতুস্রাব, স্কুল ছাত্রীকে বের করে দেওয়া হল পরীক্ষার হল থেকে

ওয়েবডেস্ক: ডিজিটাল ক্লাসরুম চালু হচ্ছে। আধুনিক শিক্ষা দেওয়ার ব্যবস্থা হচ্ছে। অথচ মানসিকতা সেই মধ্যযুগেই পড়ে রয়েছে। উত্তরপ্রদেশের (Uttarpradesh) পর এবার তামিলনাড়ু (Tamilnadu)। ঋতুস্রাব হওয়ায় স্কুল ছাত্রীকে ক্লাসের বাইরে বের করে দেওয়া হল। ঋতুস্রাব (Menstruation) হওয়ায় পরীক্ষার হলের বাইরে পরীক্ষা দিতে হল অষ্টম শ্রেণীর ছাত্রীকে। তামিলনাড়ুর কোয়েম্বাত্তুরের সেঙ্গুতাইয়ে এই ঘটনায় চাঞ্চল্য ছড়িয়েছে। একটি ভিডিও ভাইরাল (Video Viral) হয়েছে। তাতে ওই ছাত্রীর মা স্কুলের প্রিন্সিপালের বিরুদ্ধে অভিযোগ তুলেছেন। তিনি জানান, মেয়ের বিজ্ঞান বিভাগের পরীক্ষা ছিল। তখনই ওই ঘটনা ঘটেছে।

ভিডিওতে দেখা যাচ্ছে ছাত্রীটির মা ছাত্রীটির কাছে গিয়ে জিজ্ঞেস করছে কী হয়েছে? ছাত্রীটি তার মাকে জানায় প্রিন্সিপাল বাইরে বসিয়ে দিয়েছেন। মা চিন্তিত মুখে প্রশ্ন তুলেছেন, কীভাবে একজন প্রিন্সিপ্যাল এরকম করতে পারেন?

আরও পড়ুন: বিহারে দুর্যোগ, বজ্রপাতে ৪৮ ঘণ্টার মধ্যে কমপক্ষে ১৯ জনের মৃত্যু

জানুয়ারি মাসে উত্তরপ্রদেশে একাদশ শ্রেণীর এক ছাত্রীকে এক ঘণ্টার জন্য ক্লাসের বাইরে যেতে বলা হয়। ছাত্রীটি স্যানিটারি ন্যাপকিন চেয়েছিল। ওই ঘটনায় ছাত্রীটির বাবা অভিযোগ দায়ের করেন। তিনি জানান, স্কুলে পরীক্ষা দেওয়ার সময় তাঁর মেয়ে বুঝতে পারে ঋতুস্রাব হয়েছে। প্রিন্সিপালকে স্যানিটারি প্যাড চাওয়ায় মেয়েকে ক্লাসের বাইরে যেতে বলা হয়। প্রায় ১ ঘণ্টা বাইরে অপেক্ষা করতে হয়।