Calcutta University: অনলাইন নয়, স্নাতকোত্তর তৃতীয় সিমেস্টারের পরীক্ষা ক্যাম্পাসেই

কলকাতা: স্নাতকোত্তর স্তরের পরীক্ষা নিয়ে বড়সড় সিদ্ধান্ত নিল কলকাতা বিশ্ববিদ্যালয়। স্নাতকোত্তর তৃতীয় সিমেস্টার বাকি থাকা বিষয়ের পরীক্ষা নেওয়া হবে অফলাইনে। কোনও শিক্ষা প্রতিষ্ঠানের সমস্যা থাকলে, তারা অনলাইন ও অফলাইন- দুই পদ্ধতিতে পরীক্ষা গ্রহণ করতে পারে। প্রথম সিমেস্টারের পরীক্ষা গত বছরের মতোই চলবে অনলাইনে। আজ, মঙ্গলবার পরীক্ষা সংক্রান্ত একটি বৈঠক হয় কলকাতা বিশ্ববিদ্যালয়ের দ্বারভাঙা ভবনে।

ওই বৈঠকেই সিদ্ধান্তগুলি নেওয়া হয়েছে বলে জানিয়েছেন বিশ্ববিদ্যালয়ের সহ উপাচার্য (শিক্ষা) আশিস চট্টোপাধ্যায়। ইতিমধ্যেই অড বা মৌলিক সিমেস্টার অর্থাৎ, প্রথম ও তৃতীয় সেমেস্টারের পরীক্ষা শুরু হয়েছে। করোনা পরিস্থিতি নিয়ন্ত্রণে থাকায় ১৬ নভেম্বর থেকে স্কুল কলেজ ও বিশ্ববিদ্যালয় খোলার কথা ঘোষণা করেছে রাজ্য সরকার। সেদিকে তাকিয়ে তৃতীয় সিমেস্টারের বাকি থাকা বিষয়ের পরীক্ষা অফলাইনে হবে বলে সর্বসম্মতিক্রমে সিদ্ধান্ত নিল কলকাতা বিশ্ববিদ্যালয় কর্তৃপক্ষ।

আরও পড়ুন: চতুর্থ কলকাতা, অষ্টম যাদবপুর, দেশের সেরা দশ বিশ্ববিদ্যালয়ে নজরে বঙ্গ

তৃতীয় সেমিস্টারের পরীক্ষার্থীদের প্রাক্টিক্যাল পরীক্ষাও হবে অফলাইন মোডে। তৃতীয় সেমিস্টারের থিওরিটিক্যাল ক্লাস নেওয়া হবে ব্লেন্ডেড মোডে‌ অর্থাৎ, অনলাইন ও অফলাইনে। আজকের বৈঠকে সিদ্ধান্ত হয়েছে, আগামী ১৬ তারিখ থেকে কলকাতা বিশ্ববিদ্যালয় ও তার অন্তর্গত ১৫১টি কলেজ খুলছে। কোভিড বিধি মেনে ক্লাস নেওয়া হবে। ইতিমধ্যেই অধিকাংশ কলেজ স্যানিটাইজ করার কাজ শেষ হয়েছে।