শুক্রবার একাদশ শ্রেণির প্রথম সেমেস্টার পরীক্ষা

কলকাতা: রাত পোহালেই রাজ্যে এই প্রথম একাদশ শ্রেণির প্রথম সেমেস্টার (Semester) পরীক্ষা (Exam)। শুক্রবার অর্থাৎ ১৩ সেপ্টেম্বর থেকে ৩০ সেপ্টেম্বর পর্যন্ত চলবে পরীক্ষা। প্রথম ভাষা দিয়েই শুরু হবে পরীক্ষা। প্রথম সেমেস্টার সম্পূর্ণটাই এমসিকিউ পদ্ধতিতে নেওয়া হবে বলে জানিয়েছেন উচ্চ মাধ্যমিক শিক্ষা সংসদের সভাপতি চিরঞ্জীব ভট্টাচার্য।

ইতিমধ্যে স্কুলগুলিতে সংসদের তরফে ওএমআর-এর টেমপ্লেট পাঠানো হয়েছে। অন্যান্য বছরের মতো এবছরও স্কুলগুলিই প্রশ্নপত্র তৈরি করবে। এমনকী নিজস্ব স্কুলেই পরীক্ষা হবে। লিখিত প্রতিটি বিষয় ৪০ নম্বর করে থাকছে। ঐচ্ছিক বিষয় নম্বর থাকছে ৩৫। বেলা ৩টে থেকে ৪টে ১৫ মিনিট পর্যন্ত হবে পরীক্ষা। এবছর একাদশে পরীক্ষার্থীর সংখ্যা আনুমানিক ৭ লক্ষ ৬৫ হাজার। গতবছর পরীক্ষার্থীর সংখ্যা ছিল ৫ লক্ষ ৬০ হাজার। গতবছরের তুলনায় পরীক্ষার্থী সংখ্যা বেড়েছে ২ লক্ষের বেশি। কোনও পরীক্ষার্থী পরীক্ষার হলে টোকাটুকি করতে গিয়ে ধরা পড়লে তার বিরুদ্ধে স্কুল ব্যবস্থা নেবে বলে জানিয়েছেন চিরঞ্জীব ভট্টাচার্য।